Impuls per la festa „20 onns rumantsch grischun“ , sonda, ils 24 d’avust 2002

Il Monstrum Antsch Grischun

Stimadas dunnas e preziads signurs

Avant in tempet era Manfred Gross vi dal telefon. Che la giuventetgna haja segir visiuns per il rumantsch grischun, aveva manegià Manfred. Gea, visiuns aveva el ditg. Ma castenca, Manfred. La giuventetgna dad oz e visiuns - quai è in’amur invana e persa. La giuventetgna rumantscha dad oz n’ha naginas visiuns. Ella ha tema. Ina tema naira. Tema dal rumantsch grischun. Ed ussa chapis Vus: Dad avair tema e dad avair a medem mument er anc visiuns – sco che Manfred crai – quai  è nunpussaivel. Quai fiss sco…sco avair tema dad ir en muntogna e da siemiar a medem mument dad otg-millers. Però laschain en paus las muntognas ed a Manfred Gross.

Pertge ha la giuventetgna tema dal rumantsch grischun, as dumandais Vus forsa. La resposta: Perquai che quest rumantsch grischun – quest “erge” – è in monster. Gea, vus avais udì endretg. Per quels e quellas che vegnan ussa or da la suna, repet jau anc ina giada: “Il rumantsch grischun è in monster”. Per quels e quellas che chapeschan meglier sur la vesida che sur l’udida, gea, per quels e quellas – in maletg. - Jau preschent il monster: igl n’è betg in dragun sco i para, mabain il  Monstrum Antsch Grischun. 

En num da l’entira giuventetgna rumantscha (sche quai va insumma a discurrer per tuts!), gea en num dals giuvenils fatsch jau ussa attent: “Attenziun!” Il Monstrum Antsch Grischun è ina creatira ordvart privlusa. L’emprim indizi ch’el sa retgatta en vischinanza s’accorscha mintga persuna sur deschdotg onns. Il demuni reparta per posta formulars da votaziun - en la lingua da standard. El intrighescha uschia la vita politica cun pleds sco “iniziativa da redistribuziun” ubain “votaziun davart la lescha federala davart l'organisaziun da la tgira dal dretg federal”. Sco sche nus fissan ils pli gronds calöris e na savessan betg bain avunda tge votar tar la „Umverteilungsiniziative“ u tar la “Abstimmung zum Bundesgesetz über die Organisation der Bundesrechtspflege“. Damai, sch’i vegn en chasa in formular cun pleds nunchapibels, lura è quai la cumprova: Kaspar Villiger na porta betg mo ina chapitscha da La Quotidiana, na, el è er anc in bun ami da noss signur Monstrum Antsch Grischun. 

Jau hai discurrì avant curtamain da la posta. Il Monstrum Antsch Grischun ha gia laschà enavos tar la posta, per prender precis tar la posta da Müstair, ses fastizs. Ina notg da clerglina aveva noss bun monster montà tar l’entrada da la posta da Müstair ina tavla cun l’inscripziun: “Uras da spurtegl” – ina impertinenza! Il di suenter s’aveva radunà tut Müstair davant questa nova tavla. Tuts e tuttas scutinavan insatge da surmiran e sutsilvan e blastemmavan da quels da cheusi e da quellas da cheugiu. Basta, l’ominusa tavla è per fortuna svanida ussa, la populaziun s’ha puspè calmada e tar l’entrada da la posta da Müstair stat ussa: “Uras d’avertüra”…Perfin ils turists san ussa cura che la posta è averta. Vus vesais damai: Schizunt tar nossa superbia melna, tar nossa posta, noss service publique, ves’ins da temp en temp fastizs dal Monstrum Antsch Grischun.    

Però attenziun, la posta n’è anc betg avunda. Il signur Monstrum Antsch Grischun reparta er anc formulars da taglia. E nus vegnin sfurzads da scriver perfin noss debits en rumantsch grischun. Quai è cumprova avunda ch’il secretari da taglia u la presidenta communala èn collaboratörs da noss signur qua. 

E lura stenda el sias griflas perfin ora vers ils meds da massa rumantschs. Per exempel: La Quotidiana. Paupers redacturs e povras redacturas da La Quotidiana. S’imaginai, a quels e quellas ha il Monstrum Antsch Grischun engulà tut ils vocabularis sursilvans, valladers, surmirans, puters e sutsilvans. Sin lur macintoshs pon els ussa mo pli cliccar sin il Pledari Grond. Quai è in scandal. Il schefredactur m’ha raquintà ch’el haja cumbattì sco Winkelried per patria ed idioms – però senza success. Il monster haja maglià si ils vocabularis cun ö’s ed ü’s e tut tschella salata da bustabs. Be cun il nov dicziunari sursilvan – in guaffen da circa trenta kilos – haja el para gì da mastgar pliras uras. Las autras gasettas rumantschas – La Pagina da Surmeir e la Posta Ladina – han per fortuna gia mess en salv lur vocabularis en tschaler. Però er là – il monster ha infiltrà er ils computers da quellas redacziuns cun il virus “Pledari Grond”. Ussa sa laschan tschiffar perfin quels redacturs mintgatant da la tentaziun diabolica e guardan suenter per regla ventg fin trenta pleds per mintga artitgel. E lura anc noss pli grond medium rumantsch – Radio e Televisiun Rumantscha, il RTR. Il Monstrum Antsch Grischun n’aveva fin avant curt temp anc mai mess pè en las localitads en la Via dal teater. Ed ils macintoshs redacziunals n’avevan anc nagin virus. Però attenziun. Ussa ha para noss Monstrum Antsch Grischun tramess in da ses gnoms en la pli auta etascha. E quel vul metter sutsura tut. Ultimamain hai schon dà ina campagna da placats dal RTR en tut il Grischun cun il slogan “Tgi che sa rumantsch sa dapli.” En tge lingua che quai è scrit n’hai jau betg da tradir. Jau scumet però ina Pizza Margeritta che bainbaud na sa numna il RTR betg pli RTR, mabain RGR.     

Per la Lia Rumantscha èsi gia memia tard. Las collavuraturas ed ils collavuraturs en Chasa rumantscha èn mo pli famegls e servituras che ston far per cumond sin il tschivel dal Monstrum Antsch Grischun. Mo in exempel: La Banca Naziunala stampa novas bancnotas – natiralmain quadrilinguas. La Lia Rumantscha survegn l’incumbensa fadiusa e stentusa da far la translaziun. Il Monstrum Antsch Grischun auza il det, dat in tschivel e schon stattan pleds nunchapibels sco “ventg francs” e “tschuncanta francs” sin nossas bancnotas bain lavadas. Ins pudess prest dir: Betg ils raps cumondan il mund e la Rumantschia. Na, il Monstrum Antsch Grischun dat las directivas. Dal rest: il cumond dad organisar questa festa decadenta da giubileum 20 onns rumantsch grischun, quel cumond ha er el dà.

E lura pir la scola. Da mes temp sco pitschen Jauer aveva jau in murcs da scriver adina quest “eu” engiadinais. Eu, eu, eu…milli giadas correcturas. Jau hai segir scrit durant mia carriera da scola passa in milliun giadas “eu”. Ussa che jau sai finalmain scriver “eu” correctamain, ussa vul quest Monstrum Antsch Grischun ma sfurzar da scriver puspè “jau”. Himmelsterna, èn vairamain tut mias correcturas stadas per il giat, ha? 

Faschain ina resumaziun: Il Monstrum Antsch Grischun ha gia occupà las postas e las chanzlias da vischnanca. El ha er gia mess pè en il biro da Kaspar Villiger, damai en la Chasa Federala. Ils meds da massa rumantschs ha el per gronda part gia infizà cun ses virus “Pledari Grond”. Il radio, noss spelm erratic, demussava fin avant curt temp anc gronda resistenza. Ussa betg pli. La Lia Rumantscha pudain nus emblidar. La scola è gia persa. Ils attestats portan gia ussa notas rumantsch grischunas e betg pli la suttascripziun da la magistra, mabain quella dal Monstrum Antsch Grischun.   

Tge èsi da far? Quai è la gronda dumonda. Suenter lungas studegiadas en diversas ustarias essan nus giuvenils vegnids a la suandanta soluziun: Nus stuain serrar en il monster. Serrar en e pender si. Tgi ha ina corda, tgi al penda si? Nus avain ina emprima offerta dad ina persuna anonima che ha ina corda avunda ferma. 
Quella persuna porscha 100 francs. 
Tgi paja dapli? 
100 francs. 
Tgi penda si il Monstrum Antsch Grischun? 
Ils Sursilvans schessan: “Si cun el! Si cun el!”

Il maletg dal Monstrum Antsch Grischun, malegià da l’artista Esther Schena da Müstair, è a la fin vegnì vendì per la summa da 555 francs (a favur da la gasetta da giuventetgna PUNTS) a Bernard Cathomas, directur da Radio e Televisiun Rumantscha. 

David Truttmann, en avust 2002